На кірмашы была прадстаўлена прадукцыя многіх прадпрыемстваў, арганізацый, камбінатаў бытавога абслугоўвання. Запоўнілі таварам прылаўкі прыватныя прадпрымальнікі, гасцінна запрашалі на імправізаваныя падвор’і гаспадары сялянскіх сядзіб. Пад маляўнічымі шатрамі прадпрыемстваў грамадскага харчавання можна было паласавацца самымі адмысловымі прысмакамі. І ўсюды гучала музыка, песнямі і танцамі прываблівалі аматарскія творчыя калектывы. Было на кірмашы і што пабачыць, і што купіць. І многія наведвальнікі свята ішлі з напоўненымі пакетамі і сумкамі.